РЕШЕНИЕ НА КОМИСИЯТА
от 19 март 2010 година
за оттегляне на позоваването на стандарт EN 353-1:2002 „Лични предпазни средства срещу падане от височина. Част 1: Спирачни устройства срещу падане с водач по твърда осигурителна линия“ в съответствие с Директива 89/686/ЕИО на Съвета
(нотифицирано под номер C(2010) 1619)
(текст от значение за ЕИП)
(2010/170/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/686/ЕИО на Съвета от 21 декември 1989 г. относно сближаване на законодателствата на държавите-членки в областта на личните предпазни средства (ЛПС) (1), и по-специално член 6, параграф 1 от нея,
като взе предвид становището на постоянния комитет, учреден съгласно член 5 от Директива 98/34/ЕО на Европейския парламент и на Съвета от 22 юни 1998 г., установяваща процедура за предоставянето на информация в сферата на техническите стандарти и регламенти и правила относно услугите на информационното общество (2),
като има предвид, че:
(1)
Европейският стандарт EN 353-1:2002 „Лични предпазни средства срещу падане от височина. Част 1: Спирачни устройства срещу падане с водач по твърда осигурителна линия“ беше приет от Европейския комитет по стандартизация (CEN) на 12 март 2002 г. Препратката към посочения стандарт беше за първи път публикувана в Официален вестник на Европейския съюз на 28 август 2003 г. (3).
(2)
Обединеното кралство подаде официално възражение по отношение на стандарт EN 353-1:2002.
(3)
По отношение на точка 4.7 от EN 353-1:2002 Обединеното кралство счита, че спецификациите във връзка с инструкциите за употреба не отговарят на изискванията, определени в раздел 1.4, букви а) и б) от приложение II към директивата.
(4)
По отношение на точка 5 от стандарт EN 353-1:2002 Обединеното кралство счита, че препоръчаният метод за изпитване не подлага на изпитване разумно предвидимите условия при падане, като „падане назад“ или „странично падане“, което води до значителен риск от неизправност на изделието. Поради тази причина Обединеното кралство счита, че стандартът не отговаря на изискванията, определени в раздели 1.1.1 и 3.1.2.2 от приложение II към директивата.
(5)
След като проучи стандарт EN 353-1:2002, Комисията установи, че стандартът не отговаря напълно на основните изисквания по отношение на безопасността и опазването на здравето, определени в раздели 1.1.1, 1.4 и 3.1.2.2 от приложение II към Директива 89/686/ЕИО.
(6)
Поради тази причина позоваването на стандарт EN 353-1:2002 следва да бъде оттеглено от списъка на хармонизираните стандарти в Официален вестник на Европейския съюз, вследствие на което съответствието с релевантните национални стандарти, транспониращи хармонизирания стандарт EN 353-1:2002, не предполага съответствие с основните изисквания на Директива 89/686/ЕИО,
ПРИЕ НАСТОЯЩОТО РЕШЕНИЕ:
Член 1
Позоваването на стандарт EN 353-1:2002 „Лични предпазни средства срещу падане от височина. Част 1: Спирачни устройства срещу падане с водач по твърда осигурителна линия“ се оттегля от списъка на хармонизираните стандарти, който е публикуван в Официален вестник на Европейския съюз.
Член 2
Адресати на настоящото решение са държавите-членки.
Съставено в Брюксел на 19 март 2010 година.